Fotodynaaminen päivänvalohoito

|  |  |
| --- | --- |
| Kuvaus: | Ohje potilaalle fotodynaamisen päivänvalohoidon toteutuksesta sekä ohje kotihoidosta |

Teille on varattu aika ihomuutoksenne hoitamiseksi fotodynaamisella hoidolla (valoaktivaatiohoito). Kyseisessä hoidossa ihomuutos käsitellään lääkevoiteella, minkä jälkeen hoitoalue altistetaan päivänvalolle oleskelemalla 2 tuntia ulkona. Pilvinen sää ei ole este hoidon toteuttamiselle.

**Hoidon toteutus**

Hoito aloitetaan sairaalan poliklinikalla, jossa hoidettavalle alueelle levitetään aurinkosuojavoidetta puoleksi tunniksi. Tämän jälkeen ihomuutoksen pinta käsitellään rapsuttamalla ja hoitoalueelle levitetään päivänvalossa aktivoituvaa voidetta. Voiteen levityksen jälkeen Teidän tulee siirtyä 5-30 minuutin kuluessa ulos. Ulkona tulee olla päivänvalossa yhtäjaksoisesti kaksi (2) tuntia hoidettavaa aluetta peittämättä. Sairaalan poliklinikalle ei tarvitse palata.

Kahden tunnin ulkona olon aikana voi käydä pikaisesti sisätiloissa, esim. WC:ssä. Pientä kipua voi ilmaantua tänä aikana, kipulääkettä saa tarvittaessa käyttää.

**Jatkohoito**

Kahden tunnin jälkeen hoidettava alue pestään lämpimällä vedellä ja saman vuorokauden aikana tulee välttää aurinkoa tai olla sisätiloissa. Aluetta voi hoidon jälkeen tarvittaessa viilentää kylmäpussilla (esim. pakasteita pyyhkeeseen käärittynä).

Suihkussa saa käydä jo samana iltana ja pestä hoitoalueen, saunaan voi mennä seuraavana päivänä. Hoitoalueelle voi laittaa perusvoidetta tai tarvittaessa antibioottivoidetta, jos alue tulehtuu (esim. Bacibact tai Fucidin). Hoitoalue kuivuu ja rupeutuu hoidon jälkeen muutamassa päivässä.

Hoito uusitaan noin kahden (2) viikon kuluttua.